#FeesMustFall: Dlamini-saak weer uitgestelMcebo Dlamini (Foto: Lindi Masinga/ANA) Die saak teen die studenteleier Mcebo Dlamini, waar hy tereg staan op aanklag van openbare geweld, aanranding, diefstal, opsetlike saakbeskadiging en dat hy ŉ hofbevel verontagsaam het, is Donderdag weer uitgestel in die Johannesburgse landdroshof. Die aanklagte teen die student van die Universiteit van die Witwatersrand spruit uit die studentebetogings in 2016 oor studentegelde. Dlamini, wat vrygelaat is op borgtog van R2 000, het ŉ nuwe prokureur, Khathutshelo Mathibe, aangestel. Staatsaanklaer Steven Rubin het gesê hy is nie hiervan in kennis gestel nie. Mathibe het egter aan die hof gesê Rubin is wel in kennis gestel. Mathibe het gesê hy is gereed om voort te gaan en is op hoogte van die saak, hy wag slegs vir die staat om “hul bewyse teen Dlamini” aan hom te verskaf. Rubin het gesê die staat se beeldmateriaal beslaan videomateriaal. Hy het aan die hof gesê “die beeldmateriaal is gekopieer en moet besigtig word”. Dit beteken die saak kan nie voortgaan nie. Die saak is verlede week uitgestel toe Dlamini se vorige prokureur nie by die hof opgedaag het nie. Die beskuldigde, wat volhou sy saak is “polities”, het aan die hof gesê hy het ter elfder ure uitgevind sy prokureur is siek. Landdros Andre Pietersen het Donderdag die saak weer tot 5 Oktober uitgestel, maar gewaarsku dat hy geen verdere vertragings sal duld nie.